होली के लिए कहीं भी पेड़ काटा तो डायल 100 पहुंचाएगी थाने
राजधानी में होली जलाने के लिए पेड़ काटा तो हवालात जाना पड़ सकता है। होली तक पेड़ काटने की शिकायत भी डायल 100 पर दर्ज होगी। साथ ही जबरन चंदा वसूलने वालों पर भी पुलिस कार्रवाई करेगी।
यह फैसला गुरुवार को शांति समिति की बैठक में लिया गया। बैठक कलेक्टर कार्यालय में हुई। इसमें हिन्दू उत्सव समिति के पूर्व अध्यक्ष नारायण सिंह कुशवाह ने कहा कि होलिका दहन परंपरागत तरीके से किया जाता है। इसके लिए प्रशासन चौराहों और अलग-अलग स्थानों पर रियायती दरों पर लकड़ी उपलब्ध कराए। इस पर कलेक्टर निशांत वरवड़े ने कहा कि हर साल ऐसी व्यवस्था होती है। इस बार भी प्रयास किए जा रहे हैं। ताकी हरे पेड़ों को न काटा जा सके। इस बीच डीआईजी डॉ. रमन सिंह सिकरवार ने कहा कि होली पर जबरदस्ती चंदा मांगने वालों और पेड़ काटने वालों की शिकायत डायल 100 पर की जा सकती है। ऐसे लोगों के खिलाफ कार्रवाई होगी।
त्योहारों पर पार्किंग के लिए हो व्यवस्था
समिति सदस्य मनीष श्रीवास्तव ने कहा त्योहारों पर पुराने शहर के बाजारों में सबसे ज्यादा भीड़ होती है। लोग वाहन से बाजारों में प्रवेश करते हैं। इससे अव्यवस्था फैल जाती है। इसलिए त्योहारों पर बाजारों के बाहर पार्किंग की व्यवस्था की जाए। बाजारों में वाहनों को घुसने से रोका जाए। एक अन्य सदस्य ने कहा कि होली पर 13 मार्च को और रंगपंचमी पर 17 मार्च को चल समारोह निकाला जाएगा। इसके लिए निगम के टेंकरों की व्यवस्था की जाए।
इसके अलावा बैठक में गुड़ी पड़वा, चैतीचांद, रामनवमी, महावीर जयंती, डॉ. अम्बेडकर जयंती, बैसाखी, गुड फ्राइडे, परशुराम जयंती, बुद्धपूर्णिमा के आयोजन की व्यवस्थाओं के संबंध में बैठक में चर्चा की गई ।
hin_Deva hin_Deva hin_Deva hin_Deva hin_Deva bho_Deva